title: 2011/789/EU: Az Európai Központi Bank határozata ( 2011. november 16. ) a központi értéktárak TARGET2-Securities szolgáltatásokhoz való csatlakozásának jogosultsági feltételei végrehajtására szolgáló részletes szabályok és eljárások megállapításáról (EKB/2011/20)

text:
               2.12.2011

               HU

               Az Európai Unió Hivatalos Lapja

               L 319/117

         AZ EURÓPAI KÖZPONTI BANK HATÁROZATA
   (2011. november 16.)
   a központi értéktárak TARGET2-Securities szolgáltatásokhoz való csatlakozásának jogosultsági feltételei végrehajtására szolgáló részletes szabályok és eljárások megállapításáról
   (EKB/2011/20)
   (2011/789/EU)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. és 12.1. cikkére, valamint 17., 18. és 22. cikkére,
   tekintettel a fizetési és értékpapír-elszámolási rendszerekben az elszámolások véglegességéről szóló, 1998. május 19-i 98/26/EK európai parlamenti és tanácsi irányelvre (1) és különösen annak 10. cikkére,
   tekintettel a TARGET2-Securities-ről szóló, 2010. április 21-i EKB/2010/2 iránymutatásra (2) és különösen annak 4. cikke (2) bekezdésének d) pontjára és 15. cikkére,
   tekintettel a TARGET2-Securities Programtanács (TARGET2-Securities Programme Board) létrehozásáról szóló, 2009. március 19-i EKB/2009/6 határozatra (3),
   mivel:

               (1)

               Az EKB/2010/2 iránymutatás 15. cikke állapítja meg a központi értéktárakra („CSD”) vonatkozó, a TARGET2-Securities („T2S”) szolgáltatások igénybevételére irányadó jogosultsági feltételeket.

               (2)

               Létre kell hozni a CSD-k T2S-szolgáltatásokhoz való hozzáférése iránti kérelemre irányadó eljárást, valamint a CSD-kre vonatkozó 5. csatlakozási feltételtől való eltérés CSD-k általi kérelmezésére irányadó eljárást,

         ELFOGADTA EZT A HATÁROZATOT:
   1. cikk
   Fogalommeghatározások
   E határozat alkalmazásában:
   1.   „értékelő jelentés”: a következőket tartalmazó írásbeli dokumentáció: a) az érintett illetékes hatóság által a CSD-nek a CSD-kre vonatkozó 2. csatlakozási feltételnek való megfeleléséről készített jelentése; és b) a CSD önértékelése a CSD-kre vonatkozó 1., 3., 4. és 5. csatlakozási feltétel teljesítése vonatkozásában;
   2.   „központi bank (KB)”: az Európai Központi Bank, azon tagállamok nemzeti központi bankjai (NKB-k), amelyek pénzneme az euro, azon tagállamok központi bankjai, amelyek pénzneme nem az euro (a továbbiakban: euroövezeten kívüli NKB), az Európai Gazdasági Térség minden központi bankja vagy érintett illetékes hatósága (a továbbiakban: EGT-beli központi bank), valamint az EGT-n kívüli minden ország központi bankja vagy érintett illetékes hatósága (a továbbiakban: egyéb központi bank), amennyiben az ilyen euroövezeten kívüli NKB, EGT-beli vagy egyéb központi bank pénzneme az EKB/2010/2 iránymutatás 18. cikkével összhangban jogosultnak minősül;
   3.   „a CSD-kre vonatkozó 1. csatlakozási feltétel”: az EKB/2010/2 iránymutatás 15. cikke (1) bekezdésének a) pontjában megállapított feltétel, azaz a CSD-k akkor jogosultak a T2S-hez való csatlakozásra, ha azokat a 98/26/EK irányelv 10. cikke alapján az Európai Értékpapírpiaci Hatósághoz bejelentették, vagy – nem EGT ország CSD-je esetében – azok az EU-ban hatályos jogi és szabályozói keretrendszerrel egyenértékű rendszer keretében működnek;
   4.   „a CSD-kre vonatkozó 2. csatlakozási feltétel”: az EKB/2010/2 iránymutatás 15. cikke (1) bekezdésének b) pontjában megállapított feltétel, azaz a CSD-k akkor jogosultak a T2S-hez való csatlakozásra, ha azok az illetékes hatóságoktól kedvező értékelést kapnak a Központi Bankok Európai Rendszere/az európai értékpapír-piaci szabályozók bizottsága értékpapír-elszámolási rendszereknek szóló ajánlásai (a továbbiakban: KBER/CESR-ajánlások) alapján (4);
   5.   „a CSD-kre vonatkozó 3. csatlakozási feltétel”: az EKB/2010/2 iránymutatás 15. cikke (1) bekezdésének c) pontjában megállapított feltétel, azaz a CSD-k akkor jogosultak a T2S-hez való csatlakozásra, ha kérésre a T2S-ben részt vevő más CSD-k rendelkezésére bocsátanak minden olyan biztonsági/ISIN-kódot, amelyek tekintetében kibocsátó CSD-k (vagy technikai kibocsátó CSD-k);
   6.   „a CSD-kre vonatkozó 4. csatlakozási feltétel”: az EKB/2010/2 iránymutatás 15. cikke (1) bekezdésének d) pontjában megállapított feltétel, azaz a CSD-k akkor jogosultak a T2S-szolgáltatásokhoz való hozzáférésre, ha vállalják, hogy a T2S-ben részt vevő más CSD-k számára megkülönböztetésmentes alapon kínálnak alapvető letétkezelési szolgáltatásokat;
   7.   „a CSD-kre vonatkozó 5. csatlakozási feltétel”: az EKB/2010/2 iránymutatás 15. cikke (1) bekezdésének e) pontjában megállapított feltétel, azaz a CSD-k akkor jogosultak a T2S-hez való csatlakozásra, ha vállalják a T2S-ben részt vevő más CSD-k irányában azt, hogy központi banki pénzben végzett elszámolásaikat a T2S-ben végzik, amennyiben az adott fizetőeszköz a T2S-ben elérhető;
   8.   „érintett illetékes hatóság”: a KB-k és az adott CSD felett felvigyázói és/vagy felügyeleti hatáskörökkel rendelkező és a CSD-knek az irányadó elismert előírások szerinti értékeléséért felelős szabályozó hatóságok;
   9.   „közvetlenül csatlakoztatott fél”: az olyan technikai infrastruktúrával rendelkező T2S-résztvevő, mely lehetővé teszi a T2S-hez való csatlakozást és annak értékpapír-kiegyenlítési szolgáltatásainak anélkül történő igénybevételét, hogy ahhoz valamely CSD-nek technikai interfészként kellene eljárnia;
   10.   „T2S-résztvevő”: az a jogi személy vagy – egyes piacokon – magánszemély, mely szerződéses kapcsolatban áll a T2S-hez csatlakozott valamely CSD-vel a T2S-ben végzett, kiegyenlítéssel kapcsolatos tevékenységeinek feldolgozására, és nem feltétlenül rendelkezik értékpapírszámlával az adott CSD-nél;
   11.   „T2S-Programtanács”: az eurorendszer EKB/2010/2 iránymutatás 2. cikkében meghatározott és az EKB/2009/6 határozat szerint létrehozott irányító szerve vagy annak jogutódja;
   12.   „T2S tanácsadó csoport”: az EKB/2010/2 iránymutatás 7. cikkében meghatározott testület;
   13.   „fizetőeszköz-részvételi megállapodás”: az eurorendszer és az euroövezeten kívüli NKB vagy az eurótól eltérő fizetőeszközért felelős hatóság között az értékpapír-tranzakcióknak az eurótól eltérő fizetőeszközben, központi banki pénzben történő kiegyenlítéséről megkötendő megállapodás.
   2. cikk
   Tárgykör és hatály
   (1)   A CSD-k T2S-szolgáltatások igénybevételére vonatkozó jogosultságát meghatározó, az EKB/2010/2 iránymutatás 15. cikkében meghatározott öt feltételt (a továbbiakban: a CSD-kre vonatkozó öt csatlakozási feltétel) az e határozat 3–5. cikkében megállapított eljárásoknak és a melléklet szabályainak megfelelően kell végrehajtani.
   (2)   Ez a határozat nem vonatkozik a CSD-kel jogviszonyban álló, közvetlenül csatlakoztatott felekre.
   3. cikk
   Kérelmezési eljárás
   (1)   A T2S-szolgáltatások iránti kérelemhez a CSD-knek a következőket kell benyújtaniuk: a) a Kormányzótanácshoz címzett kérelem; és b) értékelési jelentés, a CSD T2S-re történő migrációja időpontjában.
   (2)   Az értékelő jelentésnek bizonyítékot kell arra adnia, hogy a CSD a T2S-re való migrációja időpontjában megfelel a CSD-kre vonatkozó öt csatlakozási feltételnek, valamint abban szerepelnie kell a CSD-kre vonatkozó egyes csatlakozási feltételek következő kategóriák szerinti végrehajtási fokának: megfelel, részlegesen megfelel és nem alkalmazandó, továbbá tartalmaznia kell a CSD által nyújtott indokolást, magyarázatokat és vonatkozó bizonyítékokat.
   (3)   A T2S-Programtanács a fenti dokumentáció alapján javaslatot nyújt be a Kormányzótanácshoz a CSD T2S-szolgáltatásokhoz való csatlakozása iránti kérelméről. A T2S-Programtanács a javaslat előkészítéséhez a kérelmező CSD-től pontosítást kérhet be, vagy hozzá kérdéseket intézhet.
   (4)   A Kormányzótanács a javaslatnak a T2S-Programtanács általi benyújtását követően határoz a CSD kérelméről, és arról legkésőbb a következő időpontoktól számított 2 hónapon belül értesíti az adott CSD-t: a) a kérelem beérkezésének napja; vagy b) a T2S-Programtanács által a (3) bekezdés alapján kért pontosításra vagy feltett kérdésekre adott válasz beérkezésének napja. Amennyiben a Kormányzótanács a kérelmet elutasítja, e döntését megindokolja.
   4. cikk
   A CSD-kre vonatkozó 5. csatlakozási feltételtől való eltérés megadására irányuló eljárás
   (1)   A CSD-k sajátos operatív vagy technikai helyzetük alapján kérelmet nyújthatnak be a CSD-kre vonatkozó 5. csatlakozási feltételtől való eltérés iránt.
   (2)   Az eltérés iránti kérelem értékeléséhez a CSD-nek kérelmet kell benyújtania a T2S-Programtanácshoz, és bizonyítékot kell adnia a következőkre:

               a)

               az eltérés a CSD által havi szinten kapott „szállítás fizetés ellenében” megbízások napi átlagának összegéhez viszonyítva igen korlátozott kiegyenlítési volumenre szól, és e műveletek T2S-ben történő kiegyenlítése a CSD számára eltúlzott költséget jelentene;

               b)

               a CSD technikai és operatív biztosítékokat határozott meg annak biztosítására, hogy az eltérés az a) pontban meghatározott limiten belül maradjon;

               c)

               a CSD mindent megtett a CSD-kre vonatkozó 5. csatlakozási feltétel teljesítéséért.

         (3)   Az eltérés iránti kérelem kézhezvételét követően:

               a)

               a T2S-Programtanács benyújtja a CSD kérelmét és annak előzetes értékelését a T2S tanácsadó csoporthoz;

               b)

               a T2S tanácsadó csoport a felkérésről késedelem nélkül és az annak megvitatásához szükséges időben tanácsot ad a T2S-Programtanácsnak;

               c)

               a T2S Programtanács a T2S tanácsadó csoport tanácsának beérkezését követően elkészíti a végleges értékelést, és azt a teljes dokumentációval együtt benyújtja a Kormányzótanácshoz;

               d)

               a Kormányzótanács az eltérés iránti kérelemről indokolással ellátott határozatot hoz;

               e)

               a T2S-Programtanács írásban értesíti a CSD-t és a T2S tanácsadó bizottságot a Kormányzótanács indokolással ellátott határozatáról.

         (4)   A fizetőeszköz-részvételi megállapodást aláíró KB által kijelölt olyan CSD, amely a KB monetáris politikai tranzakcióinak a T2S-en kívül központi banki pénzben történő kiegyenlítését választotta, eltérés iránti kérelmet nyújt be annak érdekében, hogyaz ilyen monetáris politikai tranzakcióit a T2S-en kívül központi banki pénzben egyenlíthesse ki. Ilyen esetben az eltérést meg kell adni, feltéve, hogy: a) az eurorendszer megkapja a kiegyenlítés technikai működésére vonatkozó valamennyi lényeges információt; és b) az ilyen kiegyenlítés a T2S funkcionalitásában változtatásokat nem igényel, illetve azt kedvezőtlenül nem befolyásolja. A kijelölő KB-t fel kell kérni az ilyen eltérés iránti kérelemre vonatkozó véleményének kinyilvánítására.
   (5)   Az eltéréssel rendelkező CSD havi jelentést tesz a T2S-Programtanácsnak annak igazolására, hogy továbbra is megfelel az eltérésnek, beleértve a (2) bekezdés a) pontjában meghatározott, egyeztetett limitet is. A (4) bekezdés szerinti eltéréssel rendelkező CSD havi helyzetjelentést ad a T2S-Programtanácsnak.
   (6)   Amennyiben az eltéréssel rendelkező CSD egy hat hónapos időszakban következetesen túllépi a (2) bekezdés a) pontjában meghatározott, egyeztetett limitet, a Kormányzótanács visszavonja az eltérést a CSD-kre vonatkozó 5. csatlakozási feltétel nem teljesítése miatt, és erről a CSD-t a T2S-Programtanács értesíti.
   (7)   Az eltérés visszavonását követően a CSD az e cikkben megállapított eljárás szerint újabb eltérés iránti kérelmet nyújthat be.
   (8)   Amennyiben olyan válsághelyzet következik be, amely érintheti egy ország pénzügyi stabilitását vagy az adott KB fizetőeszköze integritásának megőrzésére irányuló feladatát, és ez az érintett ország KB-ját – válságkezelési terve részeként – vészhelyzeti kiegyenlítési típusra való átállásra indította, az e KB által kijelölt CSD kérelmet nyújt be a T2S-Programtanácshoz a CSD-kre vonatkozó 5. csatlakozási feltételtől való ideiglenes eltérés iránt, és ideiglenesen más módon is végezheti a kiegyenlítést. A Kormányzótanács a kérelemről indokolással ellátott határozatot ad ki, figyelembe véve az illetékes KB-nek a CSD-kre vonatkozó 5. csatlakozási feltételtől való eltérést indokoló helyzetről kinyilvánított véleményét. Az illetékes KB legalább havi gyakorisággal helyzetértékelő jelentést tesz a T2S-Programtanácsnak.
   5. cikk
   A CSD-kre vonatkozó öt csatlakozási feltételnek való folyamatos megfelelés
   (1)   A T2S-szolgáltatásokhoz csatlakozó CSD-nek a T2S-re való migrációját követően folyamatosan meg kell felelnie a CSD-kre vonatkozó öt csatlakozási feltételnek, és:

               a)

               biztosítania kell – különösen a minden évben elvégzett és a vonatkozó dokumentumokkal alátámasztott, megbízható önértékelés révén –, hogy a továbbiakban is megfeleljen a CSD-kre vonatkozó 1., 3., 4. és 5. csatlakozási feltételnek. Az önértékeléshez csatolni kell az érintett illetékes hatóságok által a CSD-nek a CSD-kre vonatkozó 2. csatlakozási feltételnek való megfeleléséről készült legfrissebb értékelését;

               b)

               haladéktalanul továbbítania kell a T2S-Programtanácshoz az érintett illetékes hatóságok legutóbbi rendszeres vagy eseti értékelését a CSD-kre vonatkozó 2. csatlakozási feltételnek való megfeleléséről;

               c)

               a CSD rendszerének minden jelentős változása esetében kéri az érintett illetékes hatóságoktól a CSD-kre vonatkozó 2. csatlakozási feltételnek való megfelelésének újbóli értékelését;

               d)

               értesítenie kell a T2S-Programtanácsot, amennyiben az érintett illetékes hatóság értékelése vagy az önértékelés a CSD-kre vonatkozó öt csatlakozási feltétel bármelyikének való meg nem felelést állapította meg;

               e)

               a T2S-Programtanács kérésére értékelő jelentést kell adnia annak igazolásáról, hogy a CSD továbbra is megfelel a CSD-kre vonatkozó öt csatlakozási feltételnek.

         (2)   A CSD-kre vonatkozó 2. csatlakozási feltétel kivételével a T2S-Programtanács saját értékelést végezhet és figyelemmel kíséri a CSD-kre vonatkozó öt csatlakozási feltételnek való megfelelést vagy információkat kér be a CSD-től. Amennyiben a T2S-Programtanács úgy dönt, hogy a CSD nem felel meg a CSD-kre vonatkozó öt csatlakozási feltétel egyikének, megindítja a CSD-kkel az EKB/2010/2 iránymutatás 16. cikke szerint kötött szerződésben megállapított eljárást.
   6. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Frankfurt am Mainban, 2011. november 16-án.

            az EKB elnöke

         Mario DRAGHI

      (1)  HL L 166., 1998.6.11., 45. o.

      (2)  HL L 118., 2010.5.12., 65. o.

      (3)  HL L 102., 2009.4.22., 12. o.

      (4)  Elérhető az Európai Értékpapírpiaci Hatóság internetes oldalán a www.esma.europa.eu címen.

      MELLÉKLET

         A KÖZPONTI ÉRTÉKTÁRAKRA VONATKOZÓ ÖT CSATLAKOZÁSI FELTÉTELRE VONATKOZÓ RÉSZLETES VÉGREHAJTÁSI SZABÁLYOK

      E melléklet alkalmazásában:
      —   „alapvető letétkezelési szolgáltatások”: harmadik személyek tulajdonában álló értékpapírok és más pénzügyi instrumentumok ilyen feladatokkal megbízott jogalany általi tartása és adminisztrációja. E szolgáltatások körébe tartozik az értékpapírok megőrzése, a megőrzött értékpapírok tekintetében a kamat- és osztalékfizetés, valamint az ilyen értékpapírokra vonatkozó vállalati döntések lebonyolítása,
      —   „befektető CSD”: a központi értéktári kapcsolatok összefüggéseiben az a CSD, amely számlát nyit egy másik CSD-nél (a kibocsátó CSD-nél) az értékpapír-tranzakciók CSD-k közötti kiegyenlítésének lehetővé tételére,
      —   „kibocsátó CSD”: az a CSD, amelyikben az értékpapírokat a kibocsátó megbízásából kibocsátják és forgalmazzák. A kibocsátó CSD felel a vállalati döntések kibocsátó nevében történő lebonyolításáért. A kibocsátó CSD számlát vezet a könyveiben a befektető CSD-k megbízásából az értékpapíroknak a befektető CSD-nek történő átruházása céljából,
      —   „technikai kibocsátó CSD”: az a befektető CSD, amely értékpapírokat tart a T2S-ben részt nem vevő kibocsátó CSD-nél, és a T2S működése tekintetében az értékpapírok kibocsátójának minősül,
      —   „befektetési alap befektetési jegye”: a befektetési alap nettó eszközeiben fennálló az a tulajdoni hányad, amelyet a befektetők tőkebefektetésükért cserébe kapnak.
      I.   Végrehajtási részletszabályok a CSD-kre vonatkozó 1. csatlakozási feltétel tekintetében

      Az e feltétel szerinti kedvező értékelés érdekében a következők szükségesek:

                  a)

                  az Európai Gazdasági Térség (EGT) valamely országában található CSD esetében annak szerepelnie kell a kijelölt rendszerek 98/26/EK irányelv 10. cikkével összhangban vezetett listáján; és

                  b)

                  nem EGT-országban található CSD esetében be kell nyújtani a T2S-Programtanács által jóváhagyott cégtől származó, azt megerősítő jogi véleményt, hogy a CSD az EU-ban hatályos jogi és szabályozói keretrendszerrel egyenértékű rendszer keretében működik, mely véleményt az azt érdemben érintő jelentős változások esetén vagy a T2S-Programtanács kérésére időről-időre frissíteni kell.

            II.   Végrehajtási részletszabályok a CSD-kre vonatkozó 2. csatlakozási feltétel tekintetében

      Amennyiben a CSD nem teljes mértékben felel meg az összes KBER/CESR-ajánlásnak, az érintett CSD tájékoztatja a T2S-Programtanácsot a vonatkozó részletekről, valamint magyarázatot és bizonyítékokat ad azon ECSB/CESR ajánlások vonatkozásában, melyeknek nem felel meg. A CSD átadja a T2S-Programtanácsnak az érintett illetékes hatóságok értékelő jelentésben levont következtetéseit is. Az értékelés következtetései a T2S-szolgáltatásokhoz való hozzáférés iránti kérelemre és a CSD-kre vonatkozó öt csatlakozási feltételnek való folyamatos megfelelésre irányadó eljárás szerint kerülnek feldolgozásra. Amennyiben a T2S-szolgáltatásokhoz csatlakozott CSD többé nem felel meg a CSD-kre vonatkozó öt csatlakozási feltétel egyikének, a T2S-Programtanács megindítja a CSD-vel kötött szerződésben előírt eljárást.
      A CSD akkor teljesíti a CSD-kre vonatkozó e csatlakozási feltételt, amennyiben:

                  a)

                  EGT-országban található CSD esetében az érintett illetékes hatóságok a KBER/CESR-ajánlások alapján arról kedvező értékelést adtak; és

                  b)

                  nem EGT-országban található CSD esetében az érintett illetékes hatóságok a KBER/CESR-ajánlások vagy ezzel egyenértékű előírások – úgy mint az érintett illetékes hatóság saját előírásai vagy a CPSS/IOSCO ajánlások (1) – szerint arról kedvező értékelést adtak. Ez utóbbi esetben a T2S-Programtanács vagy a Kormányzótanács részére bizonyítékot kell adni arra, hogy a CSD értékelése hasonló szintű és jellegű standardok szerint történt.

            Amennyiben az érintett illetékes hatóságok értékelése bizalmas információkat tartalmaz, a CSD-nek általános összefoglalót vagy értékelő következtetést kell adnia megfelelésének igazolása céljából.
      III.   Végrehajtási részletszabályok a CSD-kre vonatkozó 3. csatlakozási feltétel tekintetében

      A T2S-szolgáltatásokhoz csatlakozott CSD-nek nem kötelező a T2S-ben tartania az általa kibocsátott vagy technikai kibocsátó CSD-ként kezelt valamennyi értékpapírra/ISIN-re vonatkozó számláját és egyenlegét. Azonban valamennyi értékpapírt/ISIN-t rendelkezésre kell bocsátani további költség felszámítása és késedelem nélkül, olyan szerződéssel, amely a befektető CSD T2S-beli felhasználói általi lekérések tekintetében nem ír elő ésszerűtlen feltételeket. Néhány befektetési alap – a befektetési alap befektetési jegyeinek határokon átnyúló forgalmazására vonatkozó jogszabályi korlátozások következtében – nem feltétlenül elérhető automatikusan a kibocsátó CSD-nél számlát nyitó befektető CSD számára.
      A kibocsátó CSD-nek meg kell felelnie a nemzeti szabályozói keretnek, de az e keret alkalmazásából eredő költségeket nem háríthatja át a T2S-ben lévő más CSD-kre. Ez a követelmény biztosítja, hogy a nemzeti jogszabályi keretnek való megfelelés költségei helyben maradjanak, és hogy viszonosság álljon fenn a T2S-ben lévő CSD-k között. Ezen túlmenően ez a követelmény előmozdítja a T2S-en belüli lehető legharmonizáltabb kiegyenlítési folyamatokat.
      A kibocsátó CSD-nek meg kell felelnie a nemzeti szabályozói keretnek, de támogatnia kell a csatlakozás kérő befektető CSD-t, és nem alkalmazhat további kiegyenlítési költségeket. A nemzeti szabályozási keretnek való megfelelés miatti késedelmeket egyenlően kell valamennyi félre alkalmazni.
      A befektető CSD kérhet a T2S-ben még nem elérhető értékpapírt/ISIN-t az adott kibocsátó CSD-től vagy technikai kibocsátó CSD-től. A kibocsátó CSD vagy technikai kibocsátó CSD ilyen kérés beérkezésekor felviszi az értékpapír valamennyi hivatkozási adatát a T2S-be, és azokat az eurorendszer által a CSD-k és a KB-k részére átadandó operatív eljárási kézikönyvben meghatározott határidőn belül elérhetővé teszi.
      Amennyiben a befektető CSD aláírta a szükséges szerződési feltételeket, a kibocsátó CSD indokolatlan késedelem nélkül megnyit legalább egy értékpapírszámlát a befektető CSD adott értékpapírja/ISIN-je számára. A CSD-kre vonatkozó 3. csatlakozási feltételnek való meg nem felelésnek minősül, ha a kibocsátó CSD megtagadja az értékpapírszámla megnyitását és a befektető CSD számára a kibocsátó CSD értékpapírjaihoz való hozzáférést.
      A befektető CSD-nek jelentenie kell a T2S-Programtanácsnak a CSD-kre vonatkozó 3. csatlakozási feltételnek a kibocsátó CSD általi meg nem felelés minden esetét. A meg nem felelés jellegétől és előfordulásától függően a T2S-Programtanács meghatározza, hogy a kibocsátó CSD következetes meg nem felelést mutat-e, mely esetben a CSD-kkel az EKB/2010/2 iránymutatás 16. cikke szerint kötött szerződésben megállapított eljárás érvényesül.
      IV.   Végrehajtási részletszabályok a CSD-kre vonatkozó 4. csatlakozási feltétel tekintetében

      A CSD-kre vonatkozó e csatlakozási feltétel megfelel a hozzáférési és interoperabilitási iránymutatásnak (2), mely előírja, hogy a befektető CSD ugyanolyan feltételekkel férhet hozzá a kibocsátó CSD szolgáltatásaihoz, mint a kibocsátó CSD minden más szokásos résztvevője.
      Annak érdekében, hogy a befektető CSD kiegyenlítési szolgáltatásokat nyújthasson valamely kibocsátó CSD által kibocsátott értékpapírok tekintetében, a befektető CSD-nek nyújtania kell résztvevői számára az ezen értékpapírokkal kapcsolatos alapvető letétkezelési szolgáltatásokat is. A T2S központi banki pénzben történő, alapvető készpénz- és értékpapír-elszámolási szolgáltatásokat nyújt, melyek tekintetében az alapvető letétkezelési szolgáltatásokat a T2S-en kívül nyújtják.
      A kibocsátó CSD-nek meg kell felelnie a T2S csoportszint alatti vállalati döntésekre vonatkozó standardjának (3) és az összes vonatkozó T2S-standardnak vagy piaci gyakorlatnak.
      A befektető CSD-t a kibocsátó CSD ügyfeleivel megegyező elbánásban kell részesíteni. A kibocsátó CSD nem támaszthat technikai akadályokat, illetve nem kínálhat kedvezményes feltételeket a befektető CSD számára az alapvető letétkezelési szolgáltatásokhoz való hozzáférés vonatkozásában.
      V.   Végrehajtási részletszabályok a CSD-kre vonatkozó 5. csatlakozási feltétel tekintetében

      A CSD-kre vonatkozó 5. csatlakozási feltétel végrehajtásakor meg kell őrizni az egyenlő versenyfeltételeket a közvetlen és közvetett értékpapírszámla-vezetést alkalmazó piacok között. A közvetlen értékpapírszámla-vezetést alkalmazó piacon működő CSD T2S-be történő migrációja elviekben két módon történhet: valamennyi értékpapírjának a T2S-be való felvitelével vagy a rétegmodell használatával, mely szerint a T2S-be technikai részt vevői számlák kerülnek, és a végbefektetői számlák a helyi CSD platformján maradnak. A CSD-kre vonatkozó 5. csatlakozási feltétel akkor teljesül teljes egészében, ha a közvetlen értékpapírszámla-vezetést alkalmazó piac úgy dönt, hogy teljes egészében a T2S-be integrálja és ott vezeti az összes értékpapírszámlát. Ha azonban a közvetlen értékpapírszámla-vezetést alkalmazó piac úgy dönt, hogy a T2S-be való integrációhoz a rétegmodellt használja, a T2S-Programtanácsnak a CSD-kre vonatkozó 5. csatlakozási feltétel lényegét figyelembe vevő, a T2S-en belüli és kívüli társult folyamatokra kiterjedő értékelésben fel kell tüntetnie, hogy a piacnak kérnie kell-e eltérést a CSD-kre vonatkozó 5. csatlakozási feltétel tekintetében.

         (1)  A Fizetési és Elszámolási Rendszerek Bizottságának (CPSS) és az Értékpapír Felügyeletek Nemzetközi Szervezete Technikai Bizottságának (IOSCO) az értékpapír-elszámolási rendszereknek szóló ajánlásai, melyek elérhetőek a Nemzetközi Fizetések Bankja internetes oldalán, a www.bis.org címen.

         (2)  A 2007. június 28-i csatlakozási és interoperabilitási iránymutatás, mely a magatartási kódexnek megfelelően határozza meg a csatlakozás és az interoperabilitás elveit és feltételeit, és elérhető az Európai Bizottság internetes oldalán a http://ec.europa.eu címen.

         (3)  Elérhető az Európai Központi Bank internetes oldalán a www.ecb.europa.eu címen.


title: 2008/847/EK: A Tanács határozata ( 2008. november 4. ) a Közösségen kívüli projektekhez adott hitelek és garanciák veszteségeinek fedezésére az Európai Beruházási Banknak nyújtott közösségi garanciáról szóló 2006/1016/EK határozat értelmében a közép-ázsiai országok jogosultságáról

text:
               12.11.2008

               HU

               Az Európai Unió Hivatalos Lapja

               L 301/13

      A TANÁCS HATÁROZATA

   (2008. november 4.)
   a Közösségen kívüli projektekhez adott hitelek és garanciák veszteségeinek fedezésére az Európai Beruházási Banknak nyújtott közösségi garanciáról szóló 2006/1016/EK határozat értelmében a közép-ázsiai országok jogosultságáról
   (2008/847/EK)
   AZ EURÓPAI KÖZÖSSÉGEK TANÁCSA,
   tekintettel az Európai Közösséget létrehozó szerződésre és különösen annak 181a. cikkére,
   tekintettel a Bizottság javaslatára,
   tekintettel az Európai Parlament véleményére,
   mivel:

               (1)

               A 2006/1016/EK tanácsi határozat (1) 2. cikkével összhangban az I. mellékletben felsorolt és csillaggal („*”) jelölt országok, valamint az I. mellékletben fel nem sorolt országok tekintetében a Tanács eseti alapon határoz a közösségi garancia melletti Európai Beruházási Bank (EBB) általi finanszírozásra való jogosultságról, a Szerződés 181a. cikkének (2) bekezdésében előírt eljárásnak megfelelően.

               (2)

               A 2006/1016/EK tanácsi határozat I. melléklete öt közép-ázsiai országot tartalmaz a csillaggal megjelölt országok között, nevezetesen Kazahsztánt, Kirgizisztánt, Tádzsikisztánt, Türkmenisztánt és Üzbegisztánt.

               (3)

               Az Európai Tanács 2007. június 21. és 22-i ülésén elfogadott, Közép-Ázsiával való új partnerségre vonatkozó EU-stratégia kiemeli, hogy az EBB-nek fontos szerepet kell betöltenie a közép-ázsiai, EU-s érdekeltségű projektek finanszírozásában.

               (4)

               Mivel az elmúlt években az erős gazdasági növekedés és a körültekintő makrogazdasági politikák eredményeként javultak a közép-ázsiai országokban uralkodó makrogazdasági feltételek és különösen a külső pénzügyi helyzet és az adósság fenntarthatósága, lehetővé kell tenni azon országok számára az EBB-finanszírozáshoz való hozzáférést,

         ELFOGADTA EZT A HATÁROZATOT:
   1. cikk
   Kazahsztán, Kirgizisztán, Tádzsikisztán, Türkmenisztán és Üzbegisztán a 2006/1016/EK határozat értelmében közösségi garancia melletti EBB-finanszírozásra jogosult.
   2. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.

      Kelt Brüsszelben, 2008. november 4-én.

            a Tanács részéről

            az elnök

         C. LAGARDE

      (1)  HL L 414., 2006.12.30., 95. o.


title: 2006/12/EK: Az Európai Parlament és a Tanács határozata ( 2005. november 17. ) az EU Szolidaritási Alapjának a költségvetési fegyelemről és a költségvetési eljárás javításáról szóló,  1999. május 6-i  intézményközi megállapodást kiegészítő, az Európai Unió Szolidaritási Alapjának finanszírozásáról szóló, az Európai Parlament, a Tanács és a Bizottság között létrejött,  2002. november 7-i  intézményközi megállapodás 3. pontja szerinti igénybevételéről

text:
               13.1.2006

               HU

               Az Európai Unió Hivatalos Lapja

               L 8/44

      AZ EURÓPAI PARLAMENT ÉS A TANÁCS HATÁROZATA

   (2005. november 17.)
   az EU Szolidaritási Alapjának a költségvetési fegyelemről és a költségvetési eljárás javításáról szóló, 1999. május 6-i intézményközi megállapodást kiegészítő, az Európai Unió Szolidaritási Alapjának finanszírozásáról szóló, az Európai Parlament, a Tanács és a Bizottság között létrejött, 2002. november 7-i intézményközi megállapodás 3. pontja szerinti igénybevételéről
   (2006/12/EK)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel a költségvetési fegyelemről és a költségvetési eljárás javításáról szóló, 1999. május 6-i intézményközi megállapodást kiegészítő, az Európai Unió Szolidaritási Alapjának finanszírozásáról szóló, az Európai Parlament, a Tanács és a Bizottság között létrejött, 2002. november 7-i intézményközi megállapodásra (1), és különösen annak 3. pontjára,
   tekintettel az Európai Unió Szolidaritási Alapjának létrehozásáról szóló, 2002. november 11-i 2012/2002/EK tanácsi rendeletre (2),
   tekintettel a Bizottság javaslatára,
   mivel:

               (1)

               Az Európai Unió Szolidaritási Alapot („Alap”) hozott létre, hogy kifejezze szolidaritását a katasztrófa sújtotta régiók lakosságával.

               (2)

               Svédország, Észtország, Lettország és Litvánia az Alap igénybevételére vonatkozó kérelmét a 2012/2002/EK rendelet 4. cikkében megállapított, a katasztrófát okozó vihart követő tízhetes határidőn belül benyújtotta.

               (3)

               A 2002. november 7-i intézményközi megállapodás az Alap igénybevételét évi 1 milliárd eurós felső határig engedélyezi.

               (4)

               A 2005. január 8-i svédországi, észtországi, lettországi és litvániai viharkatasztrófa kielégíti az Alap igénybevételének feltételeit,

         A KÖVETKEZŐKÉPPEN HATÁROZOTT:
   1. cikk
   Az Alapból az Európai Unió 2005. pénzügyi évére szóló általános költségvetése terhére 92 880 830 EUR összeget vesznek igénybe kötelezettségvállalási előirányzatok formájában.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2005. november 17-én.

            az Európai Parlament részéről

            az elnök

         J. BORRELL FONTELLES

            a Tanács részéről

            az elnök

         C. CLARKE

      (1)  HL C 283., 2002.11.20., 1. o.

      (2)  HL L 311., 2002.11.14., 3. o.


title: 2004/509/EK:A Bizottság határozata (2004. június 4.) a2003. augusztus 1-jétől, szeptember 1-jétől, október 1-jétől, november 1-jétől és december 1-jétől az Európai Közösségek harmadik országba kiküldött tisztviselőinek javadalmazásában alkalmazható korrekciós szorzók kiigazításáról

text:
               10.6.2004

               HU

               Az Európai Unió Hivatalos Lapja

               L 207/13

      A BIZOTTSÁG HATÁROZATA

   (2004. június 4.)
   a 2003. augusztus 1-jétől, szeptember 1-jétől, október 1-jétől, november 1-jétől és december 1-jétől az Európai Közösségek harmadik országba kiküldött tisztviselőinek javadalmazásában alkalmazható korrekciós szorzók kiigazításáról
   (2004/509/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Közösségek tisztviselőinek jogállásáról szóló személyzeti szabályzatra és a Közösségek egyéb alkalmazottaira vonatkozó szabályozásra, amelyet a legutóbb a 723/2004/EK, Euratom rendelettel (1) módosított 259/68/EGK, Euratom, ESZAK rendelet (2) és különösen annak X. melléklete 13. cikkének második bekezdése rögzít,
   mivel:

               (1)

               A személyzeti szabályzat X. melléklete 13. cikkének első bekezdését alkalmazva a 64/2004/EK, Euratom tanácsi rendelet (3)meghatározta azokat a szorzókat, amelyeket 2003. július 1-jétől a harmadik országba kiküldött tisztviselők részére a kiküldetési célország pénznemében kifizetett javadalmazás vonatkozásában alkalmazni kell.

               (2)

               Az elmúlt hónapokban a Bizottság a személyzeti szabályzat X. melléklete 13. cikke második bekezdésének megfelelően különböző kiigazításokat végzett ezeken a korrekciós szorzókon (4).

               (3)

               Ezek közül egyes korrekciós szorzókat a személyzeti szabályzat X. melléklete 13. cikke második bekezdésének megfelelően 2003. augusztus 1-jétől, szeptember 1-jétől, október 1-jétől, november 1-jétől és december 1-jétől kezdődően ki kell igazítani, mivel a Bizottság rendelkezésére álló statisztikai adatok alapján a korrekciós szorzó és a megfelelő átváltási árfolyam alapján számított megélhetési költségek egyes harmadik országok esetében a legutóbbi megállapításuk vagy kiigazításuk óta eltelt időben 5 %-nál nagyobb mértékben változtak,

         A KÖVETKEZŐKÉPPEN HATÁROZOTT:
   Egyetlen cikk
   2003. augusztus 1-jei, szeptember 1-jei, október 1-jei, november 1-jei és december 1-jei hatállyal a harmadik országba kiküldött tisztviselők részére a kiküldetési célország pénznemében fizetett javadalmazás esetében alkalmazott korrekciós szorzók a mellékletben foglaltak szerint kerülnek kiigazításra.
   Az ezen javadalmazások kiszámításánál figyelembe veendő átváltási árfolyamok azonosak az Európai Közösségek teljes költségvetésének végrehajtásánál az első bekezdésben megjelölt időpontokat megelőző hónapban alkalmazott átváltási árfolyamokkal.

      Kelt Brüsszelben, 2004. június 4-én.

            a Bizottságrészéről

         Erkki LIIKANEN

            a Bizottság tagja

      (1)  HL L 124., 2004.4.27., 1. o.

      (2)  HL L 56., 1968.3.4., 1. o.

      (3)  HL L 10., 2004.1.16., 1. o.

      (4)  HL L 308., 2003.11.25., 25. o.

      MELLÉKLET

                  KIKÜLDETÉS HELYE

                  Korrekciós szorzó 2003. augusztus

                  nincs

                  KIKÜLDETÉS HELYE

                  Korrekciós szorzó 2003. szeptember

                  Dominikai Köztársaság

                  43,5

                  KIKÜLDETÉS HELYE

                  Korrekciós szorzó 2003. október

                  Gambia

                  35,0

                  KIKÜLDETÉS HELYE

                  Korrekciós szorzó 2003. november

                  Eritrea

                  43,4

                  Dominikai Köztársaság

                  51,0

                  Venezuela

                  73,8

                  KIKÜLDETÉS HELYE

                  Korrekciós szorzó 2003. december

                  Angola

                  116,6

                  Jamaika

                  83,0

                  Mozambik

                  73,5

                  Románia

                  50,0


title: A Tanács határozata (1989. június 21.) az Európai Gazdasági Közösség és a Norvég Királyság között létrejött megállapodáshoz csatolt, a kivitelre vonatkozó meglévő mennyiségi korlátozások vagy az ezekkel azonos hatású intézkedések megszüntetéséről és az újak megelőzéséről szóló kiegészítő jegyzőkönyv elfogadásáról

text:
Fontos jogi nyilatkozat

|

31989D0546

Hivatalos Lap L 295 , 13/10/1989 o. 0014 - 0014

		A Tanács határozata(1989. június 21.)az Európai Gazdasági Közösség és a Norvég Királyság között létrejött megállapodáshoz csatolt, a kivitelre vonatkozó meglévő mennyiségi korlátozások vagy az ezekkel azonos hatású intézkedések megszüntetéséről és az újak megelőzéséről szóló kiegészítő jegyzőkönyv elfogadásáról(89/546/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre és különösen annak 113. cikkére,tekintettel a Bizottság javaslatára,mivel 1973. május 14-én Brüsszelben aláírt, az Európai Gazdasági Közösség és a Norvég Királyság között létrejött megállapodás [1] nem írja elő a kivitelt érintő mennyiségi korlátozások és azonos hatású intézkedések tilalmát;mivel az Európai Gazdasági Közösség és a Norvég Királyság érdeke, hogy az ilyen korlátozások és intézkedések eltörlése, valamint az egymás közötti kereskedelmet érintő új korlátozások és intézkedések bevetetésének megelőzése révén előmozdítsák a nyersanyagok és az áruk szabad forgalmát;mivel intézkedéseket kell hozni az egyes termékeket érintő fennálló korlátozások és ezekkel azonos hatású intézkedések szakaszos eltörlése érdekében, és ugyanakkor védintézkedéseket kell előírni az olyan harmadik országokba irányuló újrakivitel esetére, amelyekkel szemben az exportáló szerződő fél korlátozásokat vagy ezekkel azonos hatású intézkedéseket tart fenn, illetve egyes termékek súlyos hiányának az esetére;mivel a megállapodás 32. cikkének (1) bekezdése alapján, a szerződő felek – gazdaságuk érdekében – továbbfejleszthetik a megállapodással létrehozott kapcsolatokat, azoknak az abban nem érintett területekre való kiterjesztésével;mivel a Bizottság, jegyzőkönyvet eredményező tárgyalásokat folytatott a Norvég Királysággal,A KÖVETKEZŐKÉPPEN HATÁROZOTT:1. cikkAz Európai Gazdasági Közösség és a Norvég Királyság között létrejött megállapodáshoz csatolt, a kivitelre vonatkozó meglévő mennyiségi korlátozások vagy az ezekkel azonos hatású intézkedések megszüntetéséről és az újak megelőzéséről szóló kiegészítő jegyzőkönyvet a Közösség nevében a Tanács jóváhagyja.A jegyzőkönyv szövegét csatolták e határozathoz.2. cikkA kiegészítő jegyzőkönyv 4. cikkében előírt értesítést a Tanács elnöke küldi meg.3. cikkEz a határozat az Európai Közösségek Hivatalos Lapjában való kihirdetését követő napon lép hatályba.Kelt Luxembourgban, 1989. június 21-én.a Tanács részérőlaz elnökC. Aranzadi[1] HL L 171., 1973.6.27., 2. o.--------------------------------------------------


title: 2005/48/EK: A Tanács határozata (2004. december 22.) közösségi garancia megadásáról az Európai Beruházási Bank számára az Oroszországban, Ukrajnában, Moldovában és Belaruszban megvalósuló bizonyos típusú projektekhez nyújtott hitelekkel kapcsolatos veszteségekre

text:
               25.1.2005

               HU

               Az Európai Unió Hivatalos Lapja

               L 21/11

      A TANÁCS HATÁROZATA

   (2004. december 22.)
   közösségi garancia megadásáról az Európai Beruházási Bank számára az Oroszországban, Ukrajnában, Moldovában és Belaruszban megvalósuló bizonyos típusú projektekhez nyújtott hitelekkel kapcsolatos veszteségekre
   (2005/48/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó Szerződésre és különösen annak 181a. cikkére,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               Az Európai Unió európai szomszédságpolitikáját támogatva, a Tanács lehetővé kívánja tenni az Európai Beruházási Bank (EBB) számára, hogy hiteleket nyújtson bizonyos típusú projektekhez Oroszországban és a Nyugati Új Független Államokban („WNIS”), nevezetesen Belaruszban, Moldovában és Ukrajnában.

               (2)

               Az 1999. decemberi helsinki Európai Tanács által elindított Északi Dimenzió kezdeményezés támogatására elfogadták az Északi Dimenzió keretében, Oroszország balti-tengeri medencéjében kijelölt környezeti projektekhez egy speciális hitelakció keretében nyújtott hitelek veszteségeinek fedezésére az Európai Beruházási Banknak nyújtott közösségi garanciáról szóló, 2001. november 6-i 2001/777/EK tanácsi határozatot (2).

               (3)

               Az EBB által a 2001/777/EK határozat alapján nyújtott hitelösszeg már megközelíti a felső értékhatárt.

               (4)

               Következtetéseiben az Ecofin Tanács 2003. november 25-i ülésén beleegyezett, hogy az EBB kiegészítő juttatást nyújtson Oroszország és a WNIS számára a 2001/777/EK határozat továbbfejlesztéseként, olyan területeken megvalósuló projektekhez, amelyeken az EBB komparatív előnyökkel rendelkezik és ahol van kielégítetlen hitelkereslet. Azok a területek, amelyeken az EBB „komparatív előnnyel” rendelkezik, a következők: környezetvédelem, valamint a közlekedési, távközlési és energia-infrastruktúra a kiemelt transz-európai hálózat („TEN”) tengelyeken, amelyek határon túlnyúló vonatkozással bírnak egy tagállam számára.

               (5)

               A hitelezési megbízáshoz szükséges egyrészt a megfelelő feltételrendszer kialakítása, amely összeegyeztethető az EU magas szintű politikai és makrogazdasági megállapodásaival és az egyéb nemzetközi pénzügyi intézményekkel kötött ágazati és a projektvonatkozású megállapodásokkal, másrészt szükséges a megfelelő munkamegosztás kialakítása az EBB és az Európai Újjáépítési és Fejlesztési Bank (EBRD) között.

               (6)

               Az EBB-finanszírozást az EBB szokásos kritériumai és eljárásai szerint kell megvalósítani, beleértve a megfelelő ellenőrzési intézkedéseket, valamint a vonatkozó szabályokat és eljárásokat a Számvevőszéket és az OLAF-ot illetően, oly módon, hogy az támogassa a közösségi politikákat. Az EBB-nek és a Bizottságnak rendszeres konzultációt kell folytatnia a prioritások és a tevékenységek koordinációjának biztosítására a kérdéses országokban, és a Közösség vonatkozó politikai célkitűzéseinek teljesítésében elért haladás mérésére.

               (7)

               Ezt a határozatot figyelembe kell venni az EBB Európai Unión kívüli projektekre vonatkozó általános hitelezési megbízásának 2006. decemberi átfogó értékelésekor,

         A KÖVETKEZŐKÉPPEN HATÁROZOTT:
   1. cikk
   Célkitűzés
   A Közösség garanciát nyújt az Európai Beruházási Bank (a továbbiakban: EBB) részére minden be nem folyt, de esedékes kifizetésre az olyan hitelek tekintetében, amelyeket – a szokásos kritériumainak megfelelően és a Közösség vonatkozó külpolitikai célkitűzéseinek támogatására – az Oroszországban és a Nyugati Új Független Államokban, nevezetesen Belaruszban, Moldovában és Ukrajnában megvalósuló beruházási projektekhez kapcsolódóan nyitott.
   2. cikk
   Támogatható projektek
   Az Európai Unió számára fontos érdeket képviselő támogatható projektek az alábbi ágazatokban valósulnak meg:

               —

               környezetvédelem,

               —

               közlekedési, távközlési és energia-infrastruktúra a kiemelt transzeurópai hálózati („TEN”) tengelyeken, amelyek határon átnyúló vonatkozással bírnak egy tagállam számára.

         3. cikk
   Felső határ és feltételek
   (1)   A megnyitott hitelek általános felső határa 500 millió EUR.
   (2)   Az EBB kivételes, 100 %-os közösségi garanciát élvez, amely fedezetet nyújt az ezen határozatnak megfelelően nyitott hitelekre és az összes járulékos összegre.
   (3)   A garanciafedezet alá tartozó hitelekből finanszírozott projekteknek a következő kritériumokat kell teljesíteniük:

               a)

               a 2. cikk szerinti támogathatóság;

               b)

               együttműködés és – adott esetben – közös finanszírozás az EBB és egyéb nemzetközi pénzintézetek részéről az ésszerű kockázat-megosztás biztosítására, és a megfelelő projektfeltételek kialakítására.

         Az EBB a kölcsönösen elfogadott szabályoknak megfelelően megosztja a feladatokat az EBRD-vel és az 5. cikknek megfelelően tesz jelentést. Az EBB számára különösen előnyösen hasznosíthatók az EBRD oroszországi és WNIS-államokbeli tapasztalatai.
   4. cikk
   Az egyes országok támogathatósága
   Az egyes országok támogathatóvá válnak a felső értékhatár alatt, amennyiben és amikor teljesítik az Európai Uniónak az adott országgal kötött politikai és makrogazdasági vonatkozású magas szintű megállapodásaival összhangban lévő megfelelő feltételrendszert. A Bizottság állapítja meg, hogy egy bizonyos ország teljesítette-e a megfelelő feltételrendszert, és arról tájékoztatja az EBB-t.
   5. cikk
   Jelentéstétel
   A Bizottság minden évben tájékoztatja az Európai Parlamentet és a Tanácsot az e határozat alapján elvégzett hitelműveletekről, illetve – ezzel egyidejűleg – értékelést nyújt be e határozat megvalósításáról és a projektekbe bevont nemzetközi pénzügyi intézmények közötti koordinációról.
   A tájékoztatás arra vonatkozó értékelést tartalmaz, hogy az e határozat szerinti hitelnyújtás mennyiben járult hozzá a Közösség vonatkozó külpolitikai célkitűzéseinek teljesítéséhez.
   Az első és a második bekezdés alkalmazásában az EBB továbbítja a megfelelő információkat a Bizottságnak.
   6. cikk
   Időtartam
   A garancia a 2007. január 31-ig aláírt hitelekre vonatkozik.
   Ha ezen időtartam leteltekor az EBB által nyújtott hitelek nem érik el a 3. cikk (1) bekezdésében említett felső határt, az időtartam automatikusan hat hónappal meghosszabbodik.
   7. cikk
   Záró rendelkezések
   (1)   Ez a határozat az elfogadásának napján lép hatályba.
   (2)   A garancia megadásának feltételeit az EBB és a Bizottság állapítja meg.

      Kelt Brüsszelben, 2004. december 22-én.

            a Tanács részéről

            az elnök

         C. VEERMAN

      (1)  2004. december 14-ei vélemény. (A Hivatalos Lapban még nem tették közzé.)

      (2)  HL L 292., 2001.11.9., 41. o.


title: 2011/315/EU: A Tanács határozata ( 2011. május 23. ) a 9. és a korábbi Európai Fejlesztési Alapok projektjeiből visszavont pénzeszközök dél-szudáni fejlesztési együttműködés céljára történő kiosztásáról

text:
               28.5.2011

               HU

               Az Európai Unió Hivatalos Lapja

               L 142/61

         A TANÁCS HATÁROZATA
   (2011. május 23.)
   a 9. és a korábbi Európai Fejlesztési Alapok projektjeiből visszavont pénzeszközök dél-szudáni fejlesztési együttműködés céljára történő kiosztásáról
   (2011/315/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 217. cikkére,
   tekintettel az Európai Bizottság javaslatára,
   tekintettel a tagállamok kormányainak a Tanács keretében ülésező képviselői közötti, az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (1) és különösen annak 1. cikkének (4) bekezdésére és 6. cikkére,
   mivel:

               (1)

               Dél-Szudán várhatóan 2011. július 9-én fogja hivatalosan kikiáltani az északtól való függetlenségét, a 2005. évi átfogó békemegállapodás alkalmazásában tartott, önrendelkezésről szóló népszavazás eredményeként.

               (2)

               A függetlenség kikiáltását követő szakaszban az újonnan létrejövő dél-szudáni államnak („Dél-Szudán”) számos humanitárius és társadalmi-gazdasági kihívással kell majd szembenéznie korlátozott kormányzási kapacitások mellett és politikailag törékeny helyzetben. E körülmények között a külső segélyek valószínűleg minden korábbinál fontosabbak lesznek annak érdekében, hogy segítsenek Dél-Szudánnak a rendkívüli szegénység elleni küzdelemben, a helyi közösségek lehetőségeinek és felelősségének növelésében, valamint abban, hogy a lakosság minél előbb részesedhessen a béke eredményeiből.

               (3)

               Röviddel függetlensége kikiáltását követően Dél-Szudán várhatóan kérni fogja csatlakozását a legutóbb Ouagadougouban 2010. június 23-án módosított (2), Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt partnerségi megállapodáshoz (3). Ugyanakkor időbe fog telni, amíg a 10. Európai Fejlesztési Alap (EFA) pénzeszközei valóban elérhetőek lesznek a csatlakozást követően, ami annak kockázatát rejti, hogy ezen időszak alatt finanszírozási hiány fog kialakulni.

               (4)

               A szudáni népesség leginkább veszélyeztetett része szükségleteinek kezelése céljából a 9. és a korábbi Európai Fejlesztési Alapok (EFA) keretén belüli projektekből visszavont pénzeszközök kiosztásáról szóló, 2010. július 12-i 2010/406/EU határozatával (4) a Tanács döntött az első 150 millió EUR összegű allokációról a szudáni népesség „leginkább veszélyeztetett része” szükségleteinek kezelése céljából. Ebből az összegből 85 millió EUR-t már Dél-Szudánnak különítettek el. Ez az összeg azonban nem tekinthető elegendőnek sem a hatalmas állam- és kapacitásépítési szükségletek, sem a lakosság többsége fejlesztési szükségleteinek kezeléséhez.

               (5)

               A fennmaradó finanszírozási hiány áthidalása érdekében helyénvaló több pénzeszközt kiosztani a dél-szudáni lakosság és közintézmények javára a 9. és a korábbi EFA-k visszavont pénzeszközeiből.

               (6)

               Az említett visszavont pénzeszközök a Bizottság által elfogadandó finanszírozási határozatok alapján a „dél-szudáni hároméves fejlesztési terv (2011–2013)” végrehajtásának támogatására hivatottak. Rendelkezni kell továbbá a támogatási intézkedések költségeinek fedezéséről is.

               (7)

               Az egyszerűség kedvéért ezeket a pénzeszközöket a 10. EFA-ra vonatkozó végrehajtási intézkedések szerint kell kezelni,

         ELFOGADTA EZT A HATÁROZATOT:
   1. cikk
   (1)   A 9. és a korábbi Európai Fejlesztési Alapok („EFA”) keretén belüli projektekből visszavont alapokból 200 millió EUR kerül kiosztásra a dél-szudáni fejlesztési együttműködés céljából, és ezen összeg 3 %-át a Bizottság támogatási kiadásaira kell elkülöníteni.
   (2)   Az (1) bekezdésben említett pénzeszközöket a 10. EFA-ra vonatkozó végrehajtási intézkedések szerint kell kezelni.
   2. cikk
   Ez a határozat az elfogadását követő napon lép hatályba.

      Kelt Brüsszelben, 2011. május 23-án.

            a Tanács részéről

            az elnök

         C. ASHTON

      (1)  HL L 247., 2006.9.9., 32. o.

      (2)  HL L 287., 2010.11.4., 3. o.

      (3)  HL L 317., 2000.12.15., 3. o.

      (4)  HL L 189., 2010.7.22., 14. o.


title: A Tanács (EU) 2016/1342 határozata (2016. június 24.) az Európai Unió és Tuvalu közötti, a rövid távú tartózkodásra jogosító vízumok alóli mentességről szóló megállapodásnak az Unió nevében történő aláírásáról és az ideiglenes alkalmazásáról

text:
               6.8.2016

               HU

               Az Európai Unió Hivatalos Lapja

               L 213/1

         A TANÁCS (EU) 2016/1342 HATÁROZATA
   (2016. június 24.)
   az Európai Unió és Tuvalu közötti, a rövid távú tartózkodásra jogosító vízumok alóli mentességről szóló megállapodásnak az Unió nevében történő aláírásáról és az ideiglenes alkalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 77. cikke (2) bekezdésének a) pontjára, összefüggésben annak 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               Az 509/2014/EU európai parlamenti és tanácsi rendelet (1) átsorolta Tuvalut az 539/2001/EK tanácsi rendelet (2) I. mellékletéből a II. mellékletébe.

               (2)

               A Tuvalura tett utaláshoz lábjegyzet tartozik, amely szerint a vízumkötelezettség alóli mentességet az Európai Unióval kötendő vízummentességi megállapodás hatálybalépésének időpontjától kell alkalmazni.

               (3)

               2014. október 9-én a Tanács határozatot fogadott el, amelyben felhatalmazta a Bizottságot a Tuvaluval való, az Európai Unió és Tuvalu közötti, a rövid távú tartózkodásra jogosító vízumok alóli mentességről szóló megállapodás (a továbbiakban: a megállapodás) megkötésére irányuló tárgyalások megkezdésére.

               (4)

               A megállapodással kapcsolatos tárgyalások 2014. november 19-én kezdődtek, és a megállapodás 2015. október 8-i parafálásával sikeresen lezárultak.

               (5)

               A megállapodást alá kell írni, és a megállapodáshoz csatolt nyilatkozatokat az Unió nevében jóvá kell hagyni. A megállapodást az aláírása napját követő naptól a megkötéséhez szükséges eljárások befejezéséig ideiglenesen alkalmazni kell.

               (6)

               Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal (3) összhangban nem vesz részt. Ennélfogva az Egyesült Királyság nem vesz részt ennek a határozatnak az elfogadásában, az rá nézve nem kötelező és nem alkalmazandó.

               (7)

               Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal (4) összhangban nem vesz részt. Ennélfogva Írország nem vesz részt ennek a határozatnak az elfogadásában, az rá nézve nem kötelező és nem alkalmazandó,

         ELFOGADTA EZT A HATÁROZATOT:
   1. cikk
   Az Európai Unió és Tuvalu közötti, a rövid távú tartózkodásra jogosító vízumok alóli mentességről szóló megállapodásnak az Unió nevében történő aláírására a Tanács felhatalmazást ad, figyelemmel a megállapodás megkötésére.
   A megállapodás szövegét csatolták e határozathoz.
   2. cikk
   Az e határozathoz csatolt nyilatkozatokat a Tanács az Unió nevében jóváhagyja.
   3. cikk
   A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t.
   4. cikk
   A megállapodást az aláírását követő naptól (5) kezdődően a megkötéséhez szükséges eljárások befejezéséig ideiglenesen alkalmazni kell.
   5. cikk
   Ez a határozat az elfogadásának napján lép hatályba.

      Kelt Luxembourgban, 2016. június 24-én.

            a Tanács részéről

            az elnök

         A.G. KOENDERS

      (1)  Az Európai Parlament és a Tanács 509/2014/EU rendelete (2014. május 15.) a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK tanácsi rendelet módosításáról (HL L 149., 2014.5.20., 67. o.).

      (2)  A Tanács 539/2001/EK rendelete (2001. március 15.) a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról (HL L 81., 2001.3.21., 1. o.).

      (3)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.).

      (4)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).

      (5)  A megállapodás aláírásának napját a Tanács Főtitkársága az Európai Unió Hivatalos Lapjában teszi közzé.


title: 2007/401/EK: A Tanács határozata ( 2007. május 25. ) a Régiók Bizottsága egy belga póttagjának kinevezéséről

text:
               13.6.2007

               HU

               Az Európai Unió Hivatalos Lapja

               L 151/32

      A TANÁCS HATÁROZATA

   (2007. május 25.)
   a Régiók Bizottsága egy belga póttagjának kinevezéséről
   (2007/401/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel a belga kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1).

               (2)

               CEREXHE úr lemondását követően a Régiók Bizottságában egy póttag helye betöltetlen maradt,

         A KÖVETKEZŐKÉPPEN HATÁROZOTT:
   1. cikk
   A Tanács CEREXHE úr helyére a Régiók Bizottsága póttagjának a hivatali idő fennmaradó részére, azaz 2010. január 25-ig Evelyne HUYTEBROECK-ot (ministre de l’environnement, de l’énergie, du tourisme et de l’aide aux personnes du gouvernement de la région de Bruxelles-capitale) nevezi ki.
   2. cikk
   Ez a határozat az elfogadásának napján lép hatályba.

      Kelt Brüsszelben, 2007. május 25-én.

            a Tanács részéről

            az elnök

         A. SCHAVAN

      (1)  HL L 56., 2006.2.25., 75. o.


title: A Tanács 2008/206/IB határozata ( 2008. március 3. ) az 1-benzilpiperazin (BZP) ellenőrzési intézkedéseknek és büntetőjogi rendelkezéseknek alávetni kívánt, új pszichoaktív anyagként való meghatározásáról

text:
               7.3.2008

               HU

               Az Európai Unió Hivatalos Lapja

               L 63/45

      A TANÁCS 2008/206/IB HATÁROZATA

   (2008. március 3.)
   az 1-benzilpiperazin (BZP) ellenőrzési intézkedéseknek és büntetőjogi rendelkezéseknek alávetni kívánt, új pszichoaktív anyagként való meghatározásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre,
   tekintettel az új pszichoaktív anyagokra vonatkozó információcseréről, kockázatértékelésről és ellenőrzésről szóló, 2005. május 10-i 2005/387/IB tanácsi határozatra (1) és különösen annak 8. cikke (3) bekezdésére,
   tekintettel a Bizottság kezdeményezésére,
   az Európai Parlamenttel folytatott konzultációt követően,
   mivel:

               (1)

               A Kábítószer és a Kábítószer-függőség Európai Megfigyelőközpontjának tudományos bizottsága rendkívüli ülésén, a 2005/387/IB határozat alapján az 1-benzilpiperazinról (a továbbiakban: BZP) kockázatértékelő jelentést készített, majd e jelentést 2007. május 31-én benyújtotta a Tanácsnak és a Bizottságnak.

               (2)

               A BZP szintetikus anyag. Az Európai Unióban először 1999-ben tettek róla jelentést. Az amfetaminhoz és a metamfetaminhoz hasonlóan a BZP is a központi idegrendszerre gyakorol élénkítő hatást, de azokénál jóval kisebb mértékben (hatása a d-amfetamin hatásának körülbelül 10 %-a). A BZP metabolizmusát befolyásolhatja az enzimrendszerek genetikai polimorfizmusa, ami miatt a BZP hatásaira való fogékonyság egyénenként igen eltérő lehet. Fennáll továbbá az egyéb kábítószerekkel való kölcsönhatás lehetősége is, összességében azonban hiányoznak a humán farmakokinetikus adatok.

               (3)

               Néhány tagállamban a BZP engedélyezetten hozzáférhető a gyógyszer-kiskereskedéseknél; felfrissülés céljára tablettaként és kapszulaként internetes oldalakon, továbbá néhány tagállamban smartshopokban és gyógynövényboltokban értékesítik. A BZP-t továbbá a népszerű ecstasy-ként árusíthatják/vásárolhatják a tiltott kábítószerek piacán is.

               (4)

               Tizenhárom tagállam és egy harmadik állam (Norvégia) jelentette eddig BZP lefoglalását por, kapszula vagy tabletta formájában, az 1 kapszula/tablettától a 64 900 tablettás mennyiségig. Kevés olyan információ áll rendelkezésre, amely a BZP nagymértékű előállítására, feldolgozására vagy terjesztésére, továbbá a szervezett bűnözés részvételére engedne következtetni.

               (5)

               A BZP-nek nincs megalapozott és elismert gyógyászati értéke; bejegyzett BZP-tartalmú gyógyszerészeti termékek nem ismeretesek az Európai Unióban.

               (6)

               A BZP jelenleg nem áll és ez idáig nem állt az ENSZ rendszere által végzett értékelés alatt. Öt tagállamban a BZP-t ellenőrzési intézkedéseknek és büntetőjogi szankcióknak vetik alá az 1961. vagy 1971. évi ENSZ-egyezmény szerinti kötelezettségeiken alapuló jogszabályaik előírásainak megfelelően. Két tagállam a BZP vonatkozásában a gyógyszerek jogi szabályozásának keretein belül alkalmaz ellenőrzési intézkedéseket.

               (7)

               BZP-t találtak már boncolásnál vett mintákban. Mindazonáltal nem ismeretes, milyen mértékben játszott szerepet a BZP az elhalálozásban, mivel valamennyi esetben találtak egyéb anyagokat, vagy felmerültek egyéb körülmények is.

               (8)

               A BZP-ről szóló kockázatértékelési jelentés feltárta, hogy nincs meggyőző tudományos bizonyíték a BZP általános kockázataira. Jóllehet élénkítő tulajdonságainak, az egészségügyi kockázatnak, a gyógyászati előnyök hiányának, valamint az elővigyázatosság elvének következtében ellenőrzés alá kell vonni a BZP-t, az ellenőrzési intézkedéseket az anyag viszonylag kismértékű kockázataihoz kell igazítani.

               (9)

               Az 1-benzilpiperazin ellenőrzés alá vonása segíthet elkerülni a nemzetközi bűnüldözés és igazságügyi együttműködés terén felmerülő problémákat,

         A KÖVETKEZŐKÉPPEN HATÁROZOTT:
   1. cikk
   A tagállamok nemzeti jogukkal összhangban megteszik a szükséges lépéseket, hogy az Egyesült Nemzetek Szervezete pszichotróp anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően az 1-benzilpiperazin (1-benzil-1,4-diaza-ciklohexán, N-benzilpiperazin vagy – kevésbé pontosan – benzilpiperazin vagy BZP néven is ismert) anyagot az anyag kockázataival arányos ellenőrzési intézkedéseknek és büntetőjogi szankcióknak vessék alá.
   2. cikk
   Ezt a határozatot az Európai Unió Hivatalos Lapjában ki kell hirdetni.
   Ez a határozat a kihirdetését követő napon lép hatályba.

      Kelt Brüsszelben, 2008. március 3-án.

            a Tanács részéről

            az elnök

         J. PODOBNIK

      (1)  HL L 127., 2005.5.20., 32. o.


title: 2008/525/EK: Az Európai Parlament határozata (2007. április 24.) az Európai Képzési Alapítvány 2005-ös pénzügyi évre vonatkozó költségvetésének végrehajtása alóli mentesítésről

text:
               15.7.2008

               HU

               Az Európai Unió Hivatalos Lapja

               L 187/142

         AZ EURÓPAI PARLAMENT HATÁROZATA
   (2007. április 24.)
   az Európai Képzési Alapítvány 2005-ös pénzügyi évre vonatkozó költségvetésének végrehajtása alóli mentesítésről
   (2008/525/EK)
   AZ EURÓPAI PARLAMENT,
   tekintettel az Európai Képzési Alapítvány 2005-ös pénzügyi évre vonatkozó végleges éves beszámolójára (1),
   tekintettel a Számvevőszéknek az Európai Képzési Alapítvány 2005-ös pénzügyi évre vonatkozó végleges éves beszámolójáról szóló jelentésére, az Alapítvány válaszaival együtt (2),
   tekintettel a Tanács 2007. február 27-i ajánlására (5711/2007 – C6-0080/2007),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel az Európai Képzési Alapítvány létrehozásáról szóló, 1990. május 7-i 1360/90/EGK tanácsi rendeletre (4) és különösen annak 11. cikkére,
   tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére, valamint V. mellékletére,
   tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A6-0113/2007),

               1.

               mentesítést ad az Európai Képzési Alapítvány igazgatója számára az Alapítvány Központ 2005-ös pénzügyi évre szóló költségvetésének végrehajtására vonatkozóan;

               2.

               megállapításait a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Képzési Alapítvány igazgatójának, a Tanácsnak, a Bizottságnak és a Számvevőszéknek, illetve gondoskodjon azok közzétételéről az Európai Unió Hivatalos Lapjában (L sorozat).

            az elnök

         Hans-Gert PÖTTERING

            a főtitkár

         Harald ROMER

      (1)  HL C 266., 2006.10.31., 40. o.

      (2)  HL C 312., 2006.12.19., 73. o.

      (3)  HL L 248., 2002.9.16., 1. o. Az 1995/2006/EK, Euratom rendelettel (HL L 390., 2006.12.30., 1. o.) módosított rendelet.

      (4)  HL L 131., 1990.5.23., 1. o. A legutóbb az 1648/2003/EK rendelettel (HL L 245., 2003.9.29., 22. o.) módosított rendelet.

      (5)  HL L 357., 2002.12.31., 72. o.

    ---documentbreak---

               15.7.2008

               HU

               Az Európai Unió Hivatalos Lapja

               L 187/143

         AZ EURÓPAI PARLAMENT ÁLLÁSFOGLALÁSA
   (2007. április 24.)
   az Európai Képzési Alapítvány 2005-ös pénzügyi évre vonatkozó általános költségvetésének végrehajtása alóli mentesítésről szóló határozat szerves részét képező megjegyzésekkel
   AZ EURÓPAI PARLAMENT,
   tekintettel az Európai Képzési Alapítvány 2005-ös pénzügyi évre vonatkozó végleges éves beszámolójára (1),
   tekintettel a Számvevőszéknek az Európai Képzési Alapítvány 2005-ös pénzügyi évre vonatkozó végleges éves beszámolójáról szóló jelentésére, az Alapítvány válaszaival együtt (2),
   tekintettel a Tanács 2007. február 27-i ajánlására (5711/2007 – C6-0080/2007),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel az Európai Képzési Alapítvány létrehozásáról szóló, 1990. május 7-i 1360/90/EGK tanácsi rendeletre (4) és különösen annak 11. cikkére,
   tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére, valamint V. mellékletére,
   tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A6-0113/2007),

               A.

               mivel a Számvevőszék kijelentette, hogy kellő mértékben megbizonyosodott a 2005. december 31-én zárult pénzügyi év éves beszámolójának megbízhatóságáról, valamint arról, hogy az alapjául szolgáló ügyletek egészében véve jogszerűek és szabályszerűek;

               B.

               mivel 2006. április 27-én a Parlament mentesítést adott az Alapítvány igazgatója számára a 2004-es pénzügyi évre szóló költségvetés végrehajtására vonatkozóan (6), és a mentesítési határozatot kísérő állásfoglalásban a Parlament többek között

                           —

                           csalódottságát fejezte ki amiatt, hogy az alapítvány még mindig nem oldotta meg a Tempus-programokhoz kapcsolódó költségeknek az elszámolásában történő helyes feltüntetésével kapcsolatos problémát; megállapította, hogy ez a probléma 1999 óta fennáll a Számvevőszék által az éves jelentésekben többször kifejtett bírálatok ellenére, és hogy ennek következtében a Számvevőszék fenntartásokat fogalmazott meg az alapítvány elszámolásával kapcsolatban; kitartott amellett, hogy az alapítvány elszámolásának tiszteletben kell tartania az egységesség és a teljesség elvét,

                           —

                           kitartott amellett, hogy az ügynökségnek eleget kell tennie a jogcímcsoportokra és jogcímekre bontott és létszámtervet tartalmazó költségvetés közzétételéről szóló hatályos jogszabályoknak,

         Általános észrevételek az egyedi mentesítést igénylő EU-ügynökségek többségével kapcsolatban

               1.

               úgy véli, hogy a közösségi ügynökségek folyamatosan növekvő száma, valamint számos ügynökség tevékenysége nem illeszkedik egy átfogó politikai keretbe, illetve hogy egyes ügynökségek feladatköre nem mindig tükrözi az Unió valós igényeit, sem pedig a polgárok elvárásait, valamint megállapítja, hogy nem mindig rendelkeznek jó hírnévvel és sajtónyilvánossággal;

               2.

               felkéri ezért a Bizottságot, hogy határozzon meg az új közösségi ügynökségek létrehozására vonatkozó átfogó politikai keretet; bármilyen új ügynökség létrehozása előtt nyújtson be költség-haszon tanulmányt, az ügynökségek, illetve az egyéb európai szervezetek képviseletei közötti párhuzamos tevékenységek elkerülése érdekében;

               3.

               felhívja a Számvevőszéket, hogy a Parlament határozatát megelőzően nyilvánítson véleményt a költség-haszon tanulmányról;

               4.

               felhívja a Bizottságot, hogy ötévente készítsen tanulmányt az egyes ügynökségek által generált hozzáadott értékről; felhívja az összes érintett intézményt, hogy amennyiben egy ügynökség hozzáadott értékéről negatív értékelés születik, tegyék meg a szükséges lépéseket az ügynökség megbízatásának újrafogalmazására vagy az ügynökség bezárására;

               5.

               figyelembe véve a szabályozó ügynökségek folyamatosan növekvő számát, sajnálatát fejezi ki amiatt, hogy az ezen intézmények irányításáról szóló intézményközi megállapodástervezetre vonatkozó tárgyalások nem vezettek eredményre, és felkéri a Bizottság illetékes szolgálatait, hogy a Számvevőszékkel együttműködésben tegyenek meg mindent egy ilyen megállapodás gyors tető alá hozása érdekében;

               6.

               megállapítja, hogy a Bizottság költségvetési felelőssége az ügynökségek és a Bizottság közötti kapcsolat szorosabbá tételét teszi szükségessé; felhívja a Bizottságot és a Tanácsot, hogy tegyenek meg minden szükséges lépést, hogy a Bizottság számára 2007. december 31-ig blokkoló kisebbséget biztosítsanak a szabályozó ügynökségek felügyelő testületeiben, illetve hogy ilyen blokkoló kisebbséget biztosítsanak az újonnan felállított ügynökségekben már a kezdetektől fogva;

               7.

               felhívja a Számvevőszéket, hogy éves jelentésében hozzon létre további fejezetet a Bizottság elszámolása alatt mentesítésben részesülő ügynökségek számára annak érdekében, hogy sokkal tisztább képet lehessen kapni az uniós források ügynökségek által történő felhasználásáról;

               8.

               emlékeztet arra az elvre, amelynek értelmében a Parlament általi mentesítés valamennyi közösségi ügynökségre vonatkozik – függetlenül attól, hogy részesülnek-e támogatásban vagy nem –, még abban az esetben is, ha alapító okiratuk alapján egy másik mentesítő hatóság is közreműködik;

               9.

               felhívja a Számvevőszéket, hogy minden ügynökség esetében végezzen teljesítményértékelő ellenőrzéseket, és ezekről készítsen jelentést a Parlament illetékes bizottságai számára, beleértve a Költségvetési Ellenőrző Bizottságot is;

               10.

               megjegyzi, hogy az ügynökségek száma egyre nő, valamint összhangban a Bizottság ügynökségek működésére vonatkozó politikai felelősségével, mely felelősség jelentősen túlmegy egyfajta egyszerű logisztikai támogatásnál, még nagyobb szükség van arra, hogy a Bizottság ügynökségek felállításával és ellenőrzésével megbízott főigazgatóságai közös megközelítést dolgozzanak ki az ügynökségekkel kapcsolatban; az ügynökségekkel kapcsolatos valamennyi ügyre vonatkozó közös bizottsági megközelítés kialakítása felé gyakorlatias lépés lenne egy olyan struktúra kidolgozása, amely hasonló ahhoz, amelyet az ügynökségek hoztak létre az illetékes főigazgatóságok közötti koordináció érdekében;

               11.

               felszólítja a Bizottságot, hogy javítsa az ügynökségeknek nyújtott adminisztratív és technikai segítséget tekintettel a Közösség egyre összetettebb adminisztratív szabályaira és technikai problémáira;

               12.

               megállapítja az összes közösségi ügynökségben a fegyelmi szerv hiányát, és felkéri a Bizottság szolgálatait, hogy tegyék meg a szükséges intézkedéseket egy ilyen mechanizmus lehető leggyorsabban történő létrehozására;

               13.

               üdvözli az uniós ügynökségek közötti koordinációban bekövetkezett jelentős javulást, amelynek köszönhetően az ügynökségek kezelni tudják az ismétlődő problémákat, és hatékonyabban tudnak együttműködni a Bizottsággal és a Parlamenttel;

               14.

               úgy véli, hogy a több ügynökség által létrehozandó közös támogató szolgálat, amelynek célja a pénzügyi gazdálkodás informatikai rendszerének a Bizottság rendszerével történő összehangolása, olyan intézkedés, amelyet folytatni és bővíteni kell;

               15.

               felszólítja az ügynökségeket az adott terület kulcsszereplőivel való fokozottabb együttműködésre és összehasonlító teljesítményértékelésük (benchmarking) javítására; kéri a Bizottságot az általa szükségesnek ítélt olyan eszközök elfogadására, amelyek segítik az ügynökségeket abban, hogy javítsák hírnevüket és megerősítsék tevékenységeik láthatóságát;

               16.

               felszólítja a Bizottságot, tegyen javaslatot az ügynökségek által készítendő éves jelentések formátumának összehangolására, és dolgozzon ki teljesítménymutatókat, amelyek segítségével az ügynökségek hatékonysága összehasonlíthatóvá válik;

               17.

               felszólítja az ügynökségeket, hogy minden év elején határozzanak meg mutatókat, amelyek alapján teljesítményük mérhető lesz;

               18.

               felszólítja az ügynökségeket, hogy a reális tervezés és a kitűzött célok végrehajtása érdekében fokozottabban alkalmazzák a SMART célokat;

               19.

               egyetért abban a Számvevőszékkel, hogy a Bizottság felelősséggel tartozik az ügynökségek (pénz)gazdálkodásáért; ezért sürgeti a Bizottságot, hogy ellenőrizze, illetve ahol szükséges irányítsa és segítse a különböző ügynökségek vezetőségét, különösen a pályázati eljárások megfelelő alkalmazása, a felvételi eljárások átláthatósága, a hatékony és eredményes pénzgazdálkodás (az alulköltés és a túlzott nagyságú költségvetés), illetve különösen az integrált belső ellenőrzési keretre vonatkozó szabályok megfelelő alkalmazásának vonatkozásában;

               20.

               úgy véli, hogy az ügynökségeknek munkaprogramjukban operatív és mérhető módon kell kifejezni tevékenységüket, és kellő figyelmet kell fordítaniuk a Bizottság belső ellenőrzési szabványaira;

         Egyedi észrevételek

               21.

               megjegyzi, hogy a kötelezettségvállalási előirányzatok aránya a pénzügyi évre magas (gyakorlatilag az Alapítvány saját tevékenységeinek 100 %-a), és felhívja az Alapítvány figyelmét a működési tevékenységekre (III. cím) vonatkozó előirányzatok áthozatalának magas (több mint 40 %-os) arányára; külön aggodalmának ad hangot, mivel hasonló a helyzet a MEDA és a Tempus fellépéseinek végrehajtása terén is; felszólítja az Alapítványt, hogy jobban tervezze meg programjait;

               22.

               úgy véli, hogy az Alapítványt fontos információforrásnak és tapasztalatcsere-eszköznek tartja az Európai Unió partnerországai és minden uniós szerv tekintetében;

               23.

               emlékeztet, hogy a képzési programok és azok tökéletesítése a fejlődés és a demokrácia kiterjesztésének az alapja; ezért ösztönzi az Alapítványt, hogy erősítse tevékenységeit azokban a partnerországokban, amelyekben a demokrácia fejlődése jelentős akadályokba ütközik;

               24.

               nehezményezi, hogy az Alapítvány az előző évekhez hasonlóan és pénzügyi szabályzata megsértésével költségvetésének csak egy összefoglalóját tette közzé a Hivatalos Lapban;

               25.

               felszólítja az Alapítványt, hogy vezessen be új költségvetési nómenklatúrát, amely jobban megfelel az Alapítvány valós helyzetének, és amellyel elkerülhetők az állandó átcsoportosítások; felszólítja az Alapítványt, hogy javítsa a koordinációt a pénzügyi egység és a működési egységek között, aminek következtében csökkenhetnek a szükséges átcsoportosítások;

               26.

               felszólítja az Alapítványt, hogy javítsa a végleges pénzügyi elszámolásokra vonatkozó szabályoknak való megfelelést;

               27.

               kifogásolja, hogy az Alapítvány még nem vezette be a belső ellenőrzési rendszert, továbbá hogy 2005 végén nem elemezték a működési kockázatokat és az utólagos ellenőrzéseket, valamint hogy a számvitelért felelős tisztviselő még nem fogadta el a számviteli adatokat és a készletgazdálkodási rendszert;

               28.

               örömét fejezi ki amiatt, hogy az Alapítvány folyamatosan fokozta tevékenységét az emberi erőforrások fejlesztése területén, így a partnerországok jobban ki tudják használni az Alapítvány tapasztalatát képzési és továbbképzési rendszereik átalakítása során;

               29.

               továbbra is úgy véli, hogy az Alapítványnak fel kell számolnia a felvételi eljárások dokumentációja terén megállapított hiányosságokat.

      (1)  HL C 266., 2006.10.31., 40. o.

      (2)  HL C 312., 2006.12.19., 73. o.

      (3)  HL L 248., 2002.9.16., 1. o. Az 1995/2006/EK, Euratom rendelettel (HL L 390., 2006.12.30., 1. o.) módosított rendelet.

      (4)  HL L 131., 1990.5.23., 1. o. A legutóbb az 1648/2003/EK rendelettel (HL L 245., 2003.9.29., 22. o.) módosított rendelet.

      (5)  HL L 357., 2002.12.31., 72. o.

      (6)  HL L 340., 2006.12.6., 117. o.


title: A Tanács (EU) 2015/431 határozata ( 2015. március 10. ) a nemzeti központi bankok külső könyvvizsgálóiról szóló 1999/70/EK határozatnak a Lietuvos bankas külső könyvvizsgálói tekintetében történő módosításáról

text:
               14.3.2015

               HU

               Az Európai Unió Hivatalos Lapja

               L 70/45

         A TANÁCS (EU) 2015/431 HATÁROZATA
   (2015. március 10.)
   a nemzeti központi bankok külső könyvvizsgálóiról szóló 1999/70/EK határozatnak a Lietuvos bankas külső könyvvizsgálói tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződéshez és az Európai Unió működéséről szóló szerződéshez csatolt, a Központi Bankok Európai Rendszere és az Európai Központi Bank alapokmányáról szóló (4.) jegyzőkönyvre és különösen annak 27. cikke 27.1. bekezdésére,
   tekintettel az Európai Központi Banknak az Európai Unió Tanácsához intézett, a Lietuvos bankas külső könyvvizsgálóiról szóló, 2014. december 16-i EKB/2014/58 ajánlására (1),
   mivel:

               (1)

               Az Európai Központi Bank (EKB) és az eurorendszer nemzeti központi bankjainak beszámolóit az EKB Kormányzótanácsa által javasolt és az Európai Unió Tanácsa által jóváhagyott független külső könyvvizsgálóknak kell ellenőrizniük.

               (2)

               A Tanács 2014/509/EU határozatának (2) 1. cikke értelmében Litvánia teljesíti az euro bevezetéséhez szükséges feltételeket, és a 2003. évi csatlakozási okmány (3) 4. cikkében hivatkozott, Litvániára vonatkozó eltérés 2015. január 1-jei hatállyal megszűnik.

               (3)

               Az EKB Kormányzótanácsa azt ajánlotta, hogy a 2015–2017-es pénzügyi évekre az UAB PricewaterhouseCooperst jelöljék ki a Lietuvos bankas külső könyvvizsgálójának.

               (4)

               Helyénvaló az EKB Kormányzótanácsának ajánlását követni, és az 1999/70/EK tanácsi határozatot (4) ennek megfelelően módosítani,

         ELFOGADTA EZT A HATÁROZATOT:
   1. cikk
   Az 1999/70/EK határozat 1. cikke a következő bekezdéssel egészül ki:

      „(19)   A Tanács jóváhagyja az UAB PricewaterhouseCoopers-nak mint a Lietuvos bankas külső könyvvizsgálójának a kinevezését a 2015–2017-es pénzügyi évekre.”

   2. cikk
   Ez a határozat az erről szóló értesítés napján lép hatályba.
   3. cikk
   Ennek a határozatnak az Európai Központi Bank a címzettje.

      Kelt Brüsszelben, 2015. március 10-én.

            a Tanács részéről

            az elnök

         J. REIRS

      (1)  HL C 465., 2014.12.24., 1. o.

      (2)  A Tanács 2014. július 23-i 2014/509/EU határozata az euro Litvánia általi, 2015. január 1-jén történő bevezetéséről (HL L 228., 2014.7.31., 29. o.).

      (3)  HL L 236., 2003.9.23., 33. o.

      (4)  A Tanács 1999. január 25-i 1999/70/EK határozata a nemzeti központi bankok külső könyvvizsgálóiról (HL L 22., 1999.1.29., 69. o.).


title: Az Európai Parlament (EU) 2017/1747 határozata (2017. április 27.) a SESAR közös vállalkozás 2015-ös pénzügyi évre szóló költségvetésének végrehajtására vonatkozó mentesítésről

text:
               29.9.2017

               HU

               Az Európai Unió Hivatalos Lapja

               L 252/367

         AZ EURÓPAI PARLAMENT (EU) 2017/1747 HATÁROZATA
   (2017. április 27.)
   a SESAR közös vállalkozás 2015-ös pénzügyi évre szóló költségvetésének végrehajtására vonatkozó mentesítésről
   AZ EURÓPAI PARLAMENT,

               —

               tekintettel a SESAR közös vállalkozás 2015-ös pénzügyi évre vonatkozó végleges éves beszámolójára,

               —

               tekintettel a Számvevőszéknek a SESAR közös vállalkozás 2015-ös pénzügyi évre vonatkozó éves beszámolójáról szóló jelentésére, a közös vállalkozás válaszával együtt (1),

               —

               tekintettel a Számvevőszéknek a 2015-ös pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2)

               —

               tekintettel a 2015-ös pénzügyi évre szóló költségvetés végrehajtása tekintetében a közös vállalkozás számára adandó mentesítésről szóló, 2017. február 21-i tanácsi ajánlásra (05875/2017 – C8-0086/2017),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az új generációs európai légiforgalmi szolgáltatási rendszer (SESAR) megvalósítása érdekében közös vállalkozás alapításáról szóló, 2007. február 27-i 219/2007/EK tanácsi rendeletre (4) és különösen annak 4b. cikkére,

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (5),

               —

               tekintettel eljárási szabályzata 94. cikkére és IV. mellékletére,

               —

               tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A8-0096/2017).

               1.

               mentesítést ad a SESAR közös vállalkozás ügyvezető igazgatója számára a közös vállalkozás 2015-ös pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a SESAR közös vállalkozás ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételükről.

            az elnök

         Antonio TAJANI

            a főtitkár

         Klaus WELLE

      (1)  HL C 473., 2016.12.16., 66. o.

      (2)  HL C 473., 2016.12.16., 68. o.

      (3)  HL L 298., 2012.10.26., 1. o.

      (4)  HL L 64., 2007.3.2., 1. o.

      (5)  HL L 328., 2013.12.7., 42. o.